CELEX: 32020D1465
Language: ro
Date: 2020-10-12 00:00:00
Title: Decizia (PESC) 2020/1465 a Consiliului din 12 octombrie 2020 privind o acțiune a Uniunii Europene în sprijinul Mecanismului de verificare și inspecție al Organizației Națiunilor Unite în Yemen

13.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 335/13
               
            
         DECIZIA (PESC) 2020/1465 A CONSILIULUI
         din 12 octombrie 2020
         privind o acțiune a Uniunii Europene în sprijinul Mecanismului de verificare și inspecție al Organizației Națiunilor Unite în Yemen
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 18 septembrie 2018, pe baza unei solicitări din partea Mecanismului de verificare și inspecție al Organizației Națiunilor Unite (ONU) (UNVIM), Consiliul a adoptat Decizia (PESC) 2018/1249 (1) privind o acțiune a Uniunii Europene în sprijinul UNVIM. Punerea în aplicare din punct de vedere tehnic a Deciziei (PESC) 2018/1249 a fost încredințată Biroului ONU pentru Servicii de Proiect (UNOPS) și a avut drept scop să permită UNVIM să-și îndeplinească în continuare sarcinile legate de monitorizare și inspecție în conformitate cu Rezoluția Consiliului de Securitate al ONU (RCSONU) 2216 (2015).
                  
               
                     (2)
                  
                  
                     La 13 decembrie 2018, părțile implicate în conflictul din Yemen au semnat Acordul de la Stockholm, ale cărui prevederi au fost aprobate prin RCSONU 2451 (2018) și 2452 (2019). UNVIM a primit un rol principal în sprijinirea Yemen Sea Ports Corporation în ceea ce privește gestionarea porturilor Hodeidah, Saleef și Ras Issa și inspecțiile în cadrul acestora.
                  
               
                     (3)
                  
                  
                     La 18 februarie 2019, Consiliul a adoptat concluzii prin care a salutat adoptarea Acordului de la Stockholm, precum și adoptarea în unanimitate a RCSONU 2451 (2018) și 2452 (2019). Consiliul și-a reiterat apelul adresat tuturor părților de a facilita furnizarea mărfurilor comerciale, inclusiv a combustibilului, și a reamintit că funcționarea portului Hodeidah, precum și a porturilor Saleef și Ras Issa, este de o importanță crucială pentru supraviețuirea a milioane de cetățeni ai Yemenului. Consiliul și-a reafirmat sprijinul pentru UNVIM în vederea garantării faptului că mărfurile comerciale continuă să circule în Yemen cu respectarea deplină a tuturor RCSONU relevante.
                  
               
                     (4)
                  
                  
                     Pe baza unei solicitări din partea UNVIM, la 4 octombrie 2019 Consiliul a adoptat Decizia (PESC) 2019/1672 (2) și a reînnoit sprijinul Uniunii pentru UNVIM.
                  
               
                     (5)
                  
                  
                     Prin RCSONU 2505 (2020) și 2534 (2020), mandatul misiunii ONU în sprijinul Acordului privind Hodeidah (UNMHA) a fost prelungit pentru a sprijini punerea în aplicare a acordului privind orașul Hodeidah și porturile Hodeidah, Saleef și Ras Issa, astfel cum este prevăzut în Acordul de la Stockholm.
                  
               
                     (6)
                  
                  
                     La 15 iulie 2020, UNVIM a solicitat sprijin suplimentar din partea Uniunii.
                  
               
                     (7)
                  
                  
                     Uniunea ar trebui să își reînnoiască sprijinul pentru executarea de către UNVIM a mandatului său,
                  
               ADOPTĂ PREZENTA DECIZIE:
         
            Articolul 1
            
               (1)   Uniunea își reînnoiește sprijinul pentru executarea de către UNVIM a mandatului său, astfel cum este prevăzut în RCSONU relevante, în special RCSONU 2216 (2015) și 2451 (2018). Sprijinul respectiv are drept obiective generale contribuirea la restabilirea fluxului liber, nerestricționat, de produse comerciale către Yemen prin asigurarea unui proces de autorizare transparent și eficient pentru transporturile comerciale a căror destinație sunt porturile yemenite care nu se află sub controlul guvernului Yemenului, precum și consolidarea rolului UNVIM în punerea în aplicare a dispozițiilor Acordului de la Stockholm.
            
            
               (2)   Obiectivele specifice ale prezentului proiect sunt:
               
                           —
                        
                        
                           sporirea fluxului de mărfuri comerciale destinate Yemenului prin accelerarea în continuare a procesului de autorizare a transporturilor comerciale și prin promovarea încrederii companiilor de transport maritim în ceea ce privește accesibilitatea porturilor Hodeidah, Saleef și Ras Issa pentru transportul maritim comercial;
                        
                     
                           —
                        
                        
                           consolidarea capacității UNVIM de desfășurare în porturile Hodeidah, Saleef și Ras Issa, astfel cum se prevede în Acordul de la Stockholm și în RCSONU relevante.
                        
                     
            
               (3)   Uniunea sprijină prin prezenta decizie Biroul trimisului special al secretarului general al ONU pentru Yemen și UNMHA în ceea ce privește desfășurarea UNVIM în porturile Hodeidah, Saleef și Ras Issa. În acest scop, Uniunea contribuie la costurile asociate cu consolidarea UNVIM și, prin aceasta, contribuie la satisfacerea nevoilor populației yemenite, ca parte a unei strategii umanitare mai ample.
               Anexa cuprinde o descriere a proiectului.
            
         
         
            Articolul 2
            
               (1)   Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) este responsabil de punerea în aplicare a prezentei decizii.
            
            
               (2)   Punerea în aplicare din punct de vedere tehnic a activităților menționate la articolul 1 este încredințată UNOPS. Acesta îndeplinește această sarcină sub responsabilitatea Înaltului Reprezentant. În acest scop, Înaltul Reprezentant încheie acordurile necesare cu UNOPS.
            
         
         
            Articolul 3
            
               (1)   Valoarea de referință financiară pentru punerea în aplicare a proiectului menționat la articolul 1 este de 2 059 838 EUR.
            
            
               (2)   Cheltuielile finanțate din valoarea prevăzută la alineatul (1) sunt gestionate în conformitate cu procedurile și normele aplicabile bugetului Uniunii.
            
            
               (3)   Comisia supraveghează gestionarea corectă a cheltuielilor finanțate din suma prevăzută la alineatul (1). În acest scop, aceasta încheie un acord de contribuție cu UNOPS. Respectivul acord de contribuție prevede ca UNOPS să asigure vizibilitatea contribuției Uniunii.
            
            
               (4)   Comisia depune eforturi în vederea încheierii acordului de contribuție menționat la alineatul (3) în cel mai scurt timp posibil după adoptarea prezentei decizii. Comisia informează Consiliul cu privire la orice dificultate în cadrul respectivului proces și cu privire la data încheierii respectivului acord de contribuție.
            
         
         
            Articolul 4
            
               (1)   Înaltul Reprezentant raportează Consiliului cu privire la punerea în aplicare a prezentei decizii, pe baza unor rapoarte întocmite periodic de UNVIM, inclusiv rapoarte redactate în urma reuniunilor lunare ale Comitetului director al UNVIM. Rapoartele respective constituie baza pentru evaluarea efectuată de Consiliu.
            
            
               (2)   Comisia furnizează Consiliului informații cu privire la aspectele financiare ale punerii în aplicare a proiectului menționat la articolul 1.
            
         
         
            Articolul 5
            Prezenta decizie intră în vigoare la data adoptării.
            Prezenta decizie se aplică de la 1 octombrie 2020.
            Prezenta decizie expiră după 12 luni de la data încheierii acordului de contribuție dintre Comisie și UNOPS menționat la articolul 3 alineatul (3).
         
         
            Adoptată la Luxemburg, 12 octombrie 2020.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Decizia (PESC) 2018/1249 a Consiliului din 18 septembrie 2018 privind o acțiune a Uniunii Europene în sprijinul Mecanismului de verificare și inspecție al Organizației Națiunilor Unite în Yemen (JO L 235, 19.9.2018, p. 14).
         
            (2)  Decizia (PESC) 2019/1672 a Consiliului din 4 octombrie 2019 privind o acțiune a Uniunii Europene în sprijinul Mecanismului de verificare și inspecție al Organizației Națiunilor Unite în Yemen (JO L 256, 7.10.2019, p. 10).
      
      
         
            ANEXĂ
            Sprijinul Uniunii vizează sprijinirea UNVIM prin finanțarea personalului său după cum urmează:
            
                        —
                     
                     
                        personalul care urmează să fie detașat în Hodeidah: un responsabil de coordonare, un consilier responsabil cu securitatea pe teren, doi controlori, doi ofițeri de legătură, un asistent de protocol și operații, un asistent de securitate local și un asistent administrativ;
                     
                  
                        —
                     
                     
                        un controlor care urmează să fie detașat la Saleef și unul la Ras Issa;
                     
                  
                        —
                     
                     
                        un operator însărcinat cu scanarea.
                     
                  În plus, se acordă finanțare și pentru personalul de sprijin administrativ necesar pentru punerea în aplicare a acțiunii Uniunii în sprijinul UNVIM (un responsabil financiar, un responsabil de achiziții și un responsabil de resurse umane).
            UNOPS recrutează personalul menționat în prezenta anexă în conformitate cu normele și procedurile de recrutare ale UNOPS. UNOPS informează în prealabil SEAE cu privire la eventualele posturi vacante.